Mil-lum jiftħu l-istabbilimenti fi Franza u l-ivjaġġar għall-pajjiżi Ewropej
Imtella' Ġunju 15, 2020 - Aġġornata 15 Ta' Ġunju, 2020 9:13am Il-President Franċiż Emmanuel Macron ħabbar li se jitneħħew numru ta' restrizzjonijiet li kienu daħlu fis-seħħ fl-eqqel tal-pandemija tal-coronavirus. Mil-lum, il-kaffetteriji u r-ristoranti jistgħu jiftħu fi Franza kollha u li jista' jerġa' jsir l-ivjaġġar għall-pajjiżi Ewropej. Iċ-ċittadini Franċiżi issa jistgħu jżuru lill-qraba tagħhom fid-djar tal-anzjani, li ntlaqtu ħażin ħafna bil-Covid-19. F'messaġġ li xxandar fuq it-televiżjoni, Macron qal li din hija l-ewwel rebħa ta' Franza kontra l-Covid-19, imma wissa' li l-virus jista' jerġa' jirritorna. Huwa ħabbar ukoll li wħud mill-iskejjel se jerġgħu jiftħu fit-22 ta' dan ix-xahar. Mil-lum għadd ta' pajjiżi fl-Ewropa reġgħu fetħu l-fruntieri tagħhom għall-pajjiżi tal-Unjoni Ewropea.